CELEX: 32015R2064
Language: da
Date: 2015-11-17 00:00:00
Title: Kommissionens gennemførelsesforordning (EU) 2015/2064 af 17. november 2015 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks hvad angår solcelleglas, der skal forarbejdes under proceduren for forarbejdning under toldkontrol (EØS-relevant tekst)

18.11.2015   
            
            
               DA
            
            
               Den Europæiske Unions Tidende
            
            
               L 301/12
            
         KOMMISSIONENS GENNEMFØRELSESFORORDNING (EU) 2015/2064
   af 17. november 2015
   om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks hvad angår solcelleglas, der skal forarbejdes under proceduren for forarbejdning under toldkontrol
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks (1), særlig artikel 247, og
   ud fra følgende betragtninger:
   
               (1)
            
            
               Kommissionens forordning (EØF) nr. 2454/93 (2) fastsætter en mulighed for, at visse varer kan forarbejdes under proceduren for forarbejdning under toldkontrol uden en undersøgelse af de økonomiske forudsætninger, der er omhandlet i artikel 133, litra e), i forordning (EØF) nr. 2913/92. For disse varer anses de økonomiske forudsætninger for at være opfyldt, jf. artikel 552 i forordning (EØF) nr. 2454/93. Disse vare er omfattet af del A i bilag 76 til forordning (EØF) nr. 2454/93.
            
         
               (2)
            
            
               Løbenummer 11 i del A i bilag 76 til forordning (EØF) nr. 2454/93 omfatter visse komponenter, dele, sammensatte komponenter eller materialer, som kan forarbejdes til informationsteknologiprodukter.
            
         
               (3)
            
            
               Solcelleglas kan forarbejdes til solcellepaneler under proceduren for forarbejdning under toldkontrol. Forarbejdningen er omfattet af løbenummer 11 i del A i bilag 76 til forordning (EØF) nr. 2454/93.
            
         
               (4)
            
            
               Solcelleglas med oprindelse i Folkerepublikken Kina, der skal henføres under proceduren for forarbejdning under toldkontrol, ville, hvis det blev angivet til overgang til fri omsætning, være genstand for en endelig antidumpingtold i henhold til Kommissionens gennemførelsesforordning (EU) nr. 470/2014 (3) eller en endelig udligningstold i henhold til Kommissionens gennemførelsesforordning (EU) nr. 471/2014 (4).
            
         
               (5)
            
            
               Forarbejdningen af solcelleglas med oprindelse i Folkerepublikken Kina under proceduren for forarbejdning under toldkontrol kan skade EU-solcelleglasproducenternes væsentlige interesser. Brugen af proceduren for forarbejdning under toldkontrol bør derfor kun være mulig, efter at Toldkodeksudvalget har undersøgt, at de økonomiske forudsætninger er opfyldt, jf. artikel 552, stk. 2, i forordning (EØF) nr. 2454/93.
            
         
               (6)
            
            
               Forordning (EØF) nr. 2454/93 bør ændres i overensstemmelse hermed.
            
         
               (7)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   I del A i bilag 76 til forordning (EØF) nr. 2454/93 affattes teksten i kolonne 1 til løbenummer 11 således:
   
      »Enhver form for elektroniske komponenter, dele, sammensatte komponenter (herunder delkomponenter) eller materialer (også ikke-elektroniske), som er af vital betydning for den forarbejdede vares elektroniske funktion, med undtagelse af solcelleglas, som er genstand for en midlertidig eller endelig antidumpingtold eller en midlertidig eller endelig udligningstold, hvis det angives til overgang til fri omsætning.«
   
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 17. november 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 302 af 19.10.1992, s. 1.
   
      (2)  Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).
   
      (3)  Kommissionens gennemførelsesforordning (EU) nr. 470/2014 af 13. maj 2014 om indførelse af en endelig antidumpingtold og endelig opkrævning af den midlertidige told på importen af solcelleglas med oprindelse i Folkerepublikken Kina (EUT L 142 af 14.5.2014, s. 1).
   
      (4)  Kommissionens gennemførelsesforordning (EU) nr. 471/2014 af 13. maj 2014 om indførelse af en endelig udligningstold på importen af solcelleglas med oprindelse i Folkerepublikken Kina (EUT L 142 af 14.5.2014, s. 23).